เรื่องร้องเรียน: อยากให้รพ.เปิดช่องจ่ายเงินเยอะขึ้น เพื่อระบายคน ตอนนี้เปิดแค่2ช่องสำหรับผู้ป่วยนอกชั้น1 ทำให้คนรอชำระเงินเยอะ การแสดงผลคิวอาจมีชื่อกำกับหรือจัดแบบรพ.รามา และอยากให้ออกแบบวิธีเดินภายในห้องตรวจใหม่ เนื่องจากคนเยอะและมีเตียงคนไข้เข็นเข้าออกตลอดเวลา บางทีรถเข็นก็บังทางเข้าประตูของเตียง
การดำเนินการของเจ้าหน้าที่: จากกรณีผู้รับบริการร้องเรียนผ่านระบบ Traffy Fondue เมื่อวันที่ 25 กรกฎาคม 2566 เวลา 12.23 น. เขตประเวศส่งต่อมายังโรงพยาบาลสิรินธร เรื่อง ขอให้โรงพยาบาลเปิดช่องจ่ายเงินเยอะขึ้น  ทางโรงพยาบาลสิรินธรจัดให้มีจุดบริการชำระเงินค่ารักษาพยาบาลและค่าบริการต่างๆ จำนวน 3 จุด  ได้แก่ จุดที่ 1 บริเวณชั้น 1 ข้างห้องยา จำนวน 3 ช่อง และข้างศูนย์ประชาสัมพันธ์ จำนวน 1 ช่อง จุดที่ 2 บริเวณชั้น 2  จำนวน 2 ช่อง  จุดที่ 3 บริเวณคลินิก ARI จำนวน 1 ช่อง  รวมช่องรับบริการชำระเงินทั้งหมด จำนวน 7 ช่อง เมื่อผู้ป่วยมารับบริการสามารถชำระเงินได้ทุกจุดรับบริการ และเพื่ออำนวยความสะดวก ผู้ป่วยสามารถชำระเงินระบบ e-payment ผ่านทาง applications หมอกทม. ได้อีก 1 ช่องทาง  โรงพยาบาลสิรินธรขออภัยในความไม่สะดวก และขอขอบพระคุณเป็นอย่างยิ่งที่ท่านเชื่อมั่นและไว้ใจให้โรงพยาบาลสิรินธรดูแล และขอบพระคุณที่ท่านร่วมเป็นส่วนหนึ่งในการพัฒนาระบบบริการของเรา
ความเห็นของผู้แจ้ง: ขอบคุณสำหรับการตอบสนองต่อปัญหาที่รวดเร็วค่ะ ถ้าเช่นนั้นรพ.อาจจะต้องมีการประชาสัมพันธ์เพิ่มขึ้นเรื่องช่องทางจ่ายเงิน เพราะคนรอรับยาที่ต้องชำระเงินก่อนมีมากเหลือเกินค่ะ หากจ่ายผ่าน app ก็ขอให้สามารถจ่ายได้ทั้งคนมียาและไม่มี ขอบคุณที่ตั้งใจรับฟังการร้องเรียนค่ะ
พื้นที่: แขวงประเวศ เขตประเวศ กรุงเทพมหานคร